Afgørelse truffet af Det Blandede EØS-udvalg

nr. 45/1999

af 26. marts 1999

om ændring af protokol 4 til EØS-aftalen, om oprindelsesregler

DET BLANDEDE EØS-UDVALG HAR -

under henvisning til aftalen om Det Europæiske Økonomiske Samarbejdsområde, som tilpasset ved protokollen om tilpasning af aftalen om Det Europæiske Økonomiske Samarbejdsområde, i det følgende benævnt "aftalen", særlig artikel 98, og

ud fra følgende betragtninger:

(1) Protokol 4 til aftalen blev ændret ved afgørelse nr. 114/98 truffet af Det Blandede EØS-udvalg den 27. november 1998(1).

(2) For at det udvidede kumulationssystem, der giver mulighed for at anvende materialer med oprindelsesstatus i Fællesskabet, Polen, Ungarn, Tjekkiet, Slovakiet, Bulgarien, Rumænien, Estland, Letland, Litauen, Slovenien, Det Europæiske Økonomiske Samarbejdsområde (i det følgende benævnt "EØS"), Island, Norge eller Schweiz, kan fungere tilfredsstillende, bør definitionen af begrebet varer med oprindelsesstatus ændres.

(3) I betragtning af situationen mellem Fællesskabet og Tyrkiet angående industriprodukter er det berettiget at udvide ovennævnte kumulationssystem til også at omfatte industriprodukter med oprindelse i Tyrkiet.

(4) For at lette handelen og forenkle de administrative formaliteter er det ønskeligt at ændre teksten i artikel 3.

(5) I listen over de i protokollen fastsatte bearbejdninger og forarbejdninger, som kræves, for at materialer uden oprindelsesstatus kan opnå oprindelsesstatus, bør der foretages visse tilpasninger, for at der kan tages hensyn til dels udviklingen i forarbejdningsteknikkerne, dels råvareknaphed -

TRUFFET FØLGENDE AFGØRELSE:

Artikel 1

I protokol 4 til aftalen foretages følgende ændringer:

1) Artikel 1, litra i), affattes således:

"i) 'merværdi:' prisen ab fabrik minus toldværdien af alle anvendte produkter, som har oprindelse i de andre lande, der er anført i artikel 3, eller, hvis toldværdien ikke er kendt eller ikke kan opgøres, den første registrerede pris, der er betalt for disse materialer i EØS."

2) Artikel 3

"Artikel 3

Kumulation af materialer med oprindelsesstatus

1. Med forbehold af artikel 2, stk. 1, anses produkter som produkter med oprindelse i EØS, hvis de er fremstillet af materialer med oprindelse i Fællesskabet, Bulgarien, Polen, Ungarn, Tjekkiet, Slovakiet, Rumænien, Estland, Letland, Litauen, Slovenien, Island, Norge, Schweiz (herunder Liechtenstein(2) eller Tyrkiet(3) i henhold til bestemmelserne i protokollen om oprindelsesregler, der er knyttet som bilag til aftalerne mellem de kontraherende parter og disse lande, forudsat at disse materialer har undergået en mere vidtgående bearbejdning eller forarbejdning i EØS end den, der er omhandlet i artikel 6 i denne protokol. Det kræves ikke, at disse materialer har undergået en tilstrækkelig bearbejdning eller forarbejdning.

2. Når den bearbejdning eller forarbejdning, der er foregået i EØS, ikke er mere vidtgående end den, der er omhandlet i artikel 6, anses det fremstillede produkt kun som et produkt med oprindelse i EØS, hvis den dér tilførte merværdi overstiger værdien af de anvendte materialer med oprindelse i et af de i stk. 1 omhandlede lande. Hvis dette ikke er tilfældet, anses det fremstillede produkt som et produkt med oprindelse i det land, som tegner sig for den største værdi af de materialer med oprindelsesstatus, der er anvendt ved fremstillingen i EØS.

3. Produkter med oprindelse i et af de lande, der er omhandlet i stk. 1, som ikke undergår nogen bearbejdning eller forarbejdning i EØS, bevarer deres oprindelsesstatus, når de udføres til et af disse lande.

4. Den i denne artikel omhandlede kumulation må kun anvendes på de materialer og produkter, som har erhvervet deres oprindelsesstatus ved anvendelse af oprindelsesregler, der er identiske med oprindelsesreglerne i denne protokol.

De kontraherende parter meddeler gennem Kommissionen for De Europæiske Fællesskaber hinanden de nærmere detaljer om aftaler og tilsvarende oprindelsesregler, som er indgået med de andre i stk. 1 omhandlede lande. Kommissionen for De Europæiske Fællesskaber offentliggør i De Europæiske Fællesskabers Tidende, C-udgaven, fra hvilken dato den i denne artikel omhandlede kumulation kan anvendes af de i stk. 1 omhandlede lande, der har opfyldt de nødvendige betingelser."

3) I artikel 25 ændres udtrykket "C2/CP3" til: "CN22/CN23".

4) I bilag I, note 5.2, indsættes mellem betegnelsen "endeløse regenererede fibre" og betegnelsen "korte syntetiske fibre af polypropylen" følgende betegnelse: "strømførende fibre".

5) I bilag I, note 5.2, udgår femte eksempel ("Et tuftet tæppe ... er opfyldt.").

6) I bilag II indsættes følgende HS-position mellem HS-position 2202 og 2208:

">TABELPOSITION>"

7) I bilag II affattes reglen, der vedrører kapitel 57, således:

">TABELPOSITION>"

8) I bilag II affattes reglen, der vedrører HS-position 7006, således:

">TABELPOSITION>"

9) I bilag II affattes reglen, der vedrører HS-position 7601, således:

">TABELPOSITION>"

10) Efter bilag VI tilføjes følgende bilag:

"BILAG VII

Liste over materialer med oprindelse i Tyrkiet, på hvilke bestemmelserne i artikel 3 ikke finder anvendelse, for hvert kapitel og hver position i Det Harmonisere System (HS)

>TABELPOSITION>"

Artikel 2

Denne afgørelse træder i kraft den 1. januar 1999, forudsat at Det Blandede EØS-udvalg har modtaget alle fornødne meddelelser i henhold til aftalens artikel 103, stk. 1.

Artikel 3

Denne afgørelse offentliggøres i EØS-afsnittet i og EØS-tillægget til De Europæiske Fællesskabers Tidende.

Udfærdiget i Bruxelles, den 26. marts 1999.

På Det Blandede EØS-udvalgs vegne

F. Barbaso

Formand

(1) EFT L 277 af 28.10.1999, s. 51.

(2) Fyrstendømmet Liechtenstein er i toldunion med Schweiz og er kontraherende part i aftalen om Det Europæiske Økonomiske Samarbejdsområde.

(3) Kumulationen i denne artikel finder ikke anvendelse på materialer med oprindelse i Tyrkiet. De er opført på listen i bilag VII til denne protokol.